和子瞻鳳翔八觀八首 王維吳道子畫
作者：蘇轍
朝代：宋

paragraphs: 吾觀天地間，萬事同一理。
扁也工斫輪，乃知讀文字。
我非畫中師，偶亦識畫旨。
勇怯不必同，要以各善耳。
壯馬脫銜放平陸，步驟風雨百夫靡。
美人婉娩守閑獨，不出庭戶修容止。
女能嫣然笑傾國，馬能一蹴致千里。
優柔自好勇自强，各自勝絕無彼此。
誰言王摩詰，乃過吳道子。
試謂道子來，置女所挾從軟美。
道子掉頭不肯應，剛傑我已足自恃。
雄奔不失馳，精妙實無比。
老僧寂滅生慮微，侍女閑潔非復婢。
丁寧勿相違，幸使二子齒。
二子遺迹今豈多，岐陽可貴能獨備。
但使古壁常堅完，塵土雖積光艷長不毀。